b'\n_START_ARTICLE_\nAndre Spitzer\n_START_SECTION_\nCopil\xc4\x83rie \xc8\x99i tinere\xc8\x9be\n_START_PARAGRAPH_\nS-a n\xc4\x83scut pe 4 iulie 1945 \xc3\xaen Timi\xc8\x99oara, unde a \xc3\xaenceput s\xc4\x83 practice scrima. Tat\xc4\x83l s\xc4\x83u a murit c\xc3\xa2nd el avea unsprezece ani. \xc3\x8en anul 1964 a imigrat \xc3\xaen Israel, \xc3\xaempreuna cu mama sa, unde \xc8\x99i-a \xc3\xaendeplinit stagiul militar \xc3\xaen avia\xc8\x9bie, apoi a absolvit Academia Na\xc8\x9bional\xc4\x83 pentru Sport, Institutul Wingate din Natania (Institutul Wingate) devenind profesor de scrim\xc4\x83 \xc8\x99i unul din cei mai aprecia\xc8\x9bi antrenori de scrim\xc4\x83 ai Institutului. \xc3\x8en anul 1968 a fost trimis la Academia na\xc8\x9bional\xc4\x83 de scrim\xc4\x83 din Haga-Olanda pentru un stagiu de perfec\xc8\x9bionare. Acolo s-a \xc3\xaendr\xc4\x83gostit de una dintre elevele sale, Ankie, care i-a devenit so\xc8\x9bie . Reveni\xc8\x9bi \xc3\xaen Israel, s-au stabilit la centrul olimpic de preg\xc4\x83tire de la Biranit, \xc3\xaen apropierea frontierei cu Libanul. \xc3\x8en vara anului 1972 din aceast\xc4\x83 c\xc4\x83snicie s-a n\xc4\x83scut o fat\xc4\x83, Anouk.\n_START_SECTION_\nLa Jocurile Olimpice\n_START_PARAGRAPH_\nLa dou\xc4\x83 s\xc4\x83pt\xc4\x83m\xc3\xa2ni dup\xc4\x83 na\xc8\x99terea feti\xc8\x9bei Andrei Spitzer a plecat cu delega\xc8\x9bia israelian\xc4\x83 la M\xc3\xbcnchen, la Jocurile Olimpice de var\xc4\x83 din 1972. \xc3\x8en drum, so\xc8\x9bia sa a trecut prin Olanda, unde a l\xc4\x83sat fiica \xc3\xaen grija p\xc4\x83rin\xc8\x9bilor. \xc3\x8en timpul Jocurilor Olimpice a aflat c\xc4\x83 fiica sa era bolnav\xc4\x83, motiv pentru care a fost autorizat s\xc4\x83 se deplaseze \xc3\xaen Olanda. Dup\xc4\x83 dou\xc4\x83 zile a vrut s\xc4\x83 se \xc3\xaentoarc\xc4\x83 \xc3\xaen Satul Olimpic de la M\xc3\xbcnchen, unde a sosit la miezul nop\xc8\x9bii. La ora 04:10 opt terori\xc8\x99ti palestinieni au intrat \xc3\xaen Satul Olimpic \xc8\x99i s-au \xc3\xaendreptat spre blocul \xc3\xaen care era cazat\xc4\x83 delega\xc8\x9bia israelian\xc4\x83. Terori\xc8\x99tii i-au \xc3\xaempu\xc8\x99cat pe antrenorul de lupte Moshe Weinberg \xc8\x99i pe halterofilul Yossef Romano, \xc8\x99i au luat ostatici pe Spitzer \xc8\x99i al\xc8\x9bi opt membri ai delega\xc8\x9biei sub amenin\xc8\x9barea cu arme automate. Au cerut s\xc4\x83 fie elibera\xc8\x9bi 234 de palestinieni afla\xc8\x9bi \xc3\xaen \xc3\xaenchisorile din Israel, cerere refuzat\xc4\x83 de guvernul israelian care adopt\xc4\x83 de regul\xc4\x83 o atitudine intransigent\xc4\x83 fa\xc8\x9b\xc4\x83 de terori\xc8\x99ti, neced\xc3\xa2nd presiunii. Dup\xc4\x83 20 de ore de negocieri, ostaticii \xc8\x99i terori\xc8\x99tii au fost transporta\xc8\x9bi la aeroportul militar F\xc3\xbcrstenfeldbruck, cu promisiunea de a fi du\xc8\x99i \xc3\xaentr-o \xc8\x9bar\xc4\x83 arab\xc4\x83. Refuz\xc3\xa2nd ajutorul for\xc8\x9belor de securitate israeliene, autorit\xc4\x83\xc8\x9bile germane a lansat o opera\xc8\x9biune de salvare care a e\xc8\x99uat lamentabil, din lips\xc4\x83 de calificare. To\xc8\x9bi ostaticii au fost uci\xc8\x99i de terori\xc8\x99ti cu arme de foc \xc8\x99i grenade. Ulterior, \xc3\xaen urma e\xc8\x99ecului cu urm\xc4\x83ri catastrofale a for\xc8\x9belor de securitate germane, pe 26 septembrie 1972 a fost \xc3\xaenfiin\xc8\x9bat\xc4\x83 unitatea antiterorist\xc4\x83 GSG 9._NEWLINE_Ankie Spitzer, v\xc4\x83duva atletului ucis, a luptat ca guvernul german s\xc4\x83 se declare vinovat de neglijen\xc8\x9b\xc4\x83 criminal\xc4\x83 (\xc3\x8en acest punct, a avut succes: \xc3\xaen 2003, familiile victimelor au acceptat suma de 3 milioane de Euro ca simbol al recunoa\xc8\x99terii erorii) \xc8\x99i pentru ca IOC (International Olympic Committee) s\xc4\x83 comemoreze victimele masacrului de la M\xc3\xbcnchen \xc3\xaen cadrul Jocurilor Olimpice, ceea ce IOC a refuzat s\xc4\x83 fac\xc4\x83 p\xc3\xa2n\xc4\x83 ast\xc4\x83zi.'